CELEX: 62021TN0221
Language: et
Date: 2021-04-25 00:00:00
Title: Kohtuasi T-221/21: 25. aprillil 2021 esitatud hagi – Itaalia versus komisjon

14.6.2021   
            
            
               ET
            
            
               Euroopa Liidu Teataja
            
            
               C 228/38
            
         
      25. aprillil 2021 esitatud hagi – Itaalia versus komisjon
      (Kohtuasi T-221/21)
      (2021/C 228/50)
      Kohtumenetluse keel: itaalia
      
         Pooled
      
      
         Hageja: Itaalia Vabariik (esindajad: G. Palmieri, avvocati dello Stato G. Rocchitta, C. Gerardis ja E. Feola)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni 17. veebruari 2021. aasta rakendusotsus 2021/261 osas, milles kohaldatakse Itaalia suhtes finantskorrektsioone seoses audititega AA/2017/013 (pindalatoetused – kõik tootjaorganisatsioonid – eelarveaasta 2018 – 67 368 272,99 eurot) ja CEB/2018/057 (eelarveaasta 2017 ja hilinenud maksmine – kõik tootjaorganisatsioonid – netosumma 74 978 660,98 eurot – brutosumma 75 696 497,283 eurot);
               
            
                  —
               
               
                  teise võimalusena tühistada sama otsus osas, milles ühekordse korrektsiooni asemel, mille suuruseks AGEA määras 27 848 824,26 eurot, kohaldatakse kindlamääralist korrektsiooni 67 368 272,99 eurot seoses auditiga AA/2017/013 (pindalatoetused – kõik tootjaorganisatsioonid – eelarveaasta 2018 – 67 368 272,99 eurot);
               
            
                  —
               
               
                  igal juhul mõista kõik kohtukulud välja komisjonilt.
               
            
         Väited ja peamised argumendid
      
      Hagi põhjenduseks esitab hageja neli väidet.
      
                  —
               
               
                  Esimene väide seoses pindalatoetusi puudutava auditiga AA/2017/013, et rikuti Euroopa Parlamendi ja nõukogu 17. detsembri 2013. aasta määruse (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT 2013, L 347, lk 608), artikli 4 punkti h, arvestades mõiste „püsirohumaa“ määratlust, mis on riigisiseses õiguses kehtestatud ministri 18. novembri 2014. aasta määruse alusel.
               
            
                  —
               
               
                  Teine väide seoses auditiga AA/2017/013, et rikuti Euroopa Parlamendi ja nõukogu 17. detsembri 2013. aasta määruse (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT 2013, L 347, lk 549), artikli 52 lõiget 2 ning komisjoni 11. märtsi 2014. aasta delegeeritud määruse (EL) nr 907/2014, millega täiendatakse Euroopa Parlamendi ja nõukogu määrust (EL) nr 1306/2013 makse- ja muude asutuste finantsjuhtimise, raamatupidamisarvestuse kontrollimise ja heakskiitmise, tagatiste ja euro kasutamise osas (ELT 2014, L 255, lk 18), artikli 12 lõikeid 2 ja 6, kuna kohaldati kindlat määra, kuigi tegeliku riski liidu eelarvele saab välja arvutada.
               
            
                  —
               
               
                  Kolmas väide seoses auditiga AA/2017/013 käsitleb ELTL artikli 296 lõike 2 ning Euroopa Liidu põhiõiguste harta artikli 41 rikkumist, kuna kohaldati „ebaproportsionaalse jõupingutuse“ üldist klauslit, mille alusel põhjendati kindlamääralist finantskorrektsiooni.
               
            
                  —
               
               
                  Neljas väide seoses hilist maksmist puudutava auditiga CEB/2018/057, et rikuti määruse (EL) nr 907/2014 artikli 5 lõiget 4, võttes arvesse hinnangulist hilinemist maksetega, millele viidatakse 2015. aasta ühtses taotluses, kuigi esinesid „erandlikud haldustingimused“ seoses reformi PAC 2015 – 2020 kohaldamisega.